Meta Fuglsang (SF), 2009-05-12:
Da regeringen trådte til i 2001, sendte den daværende indenrigsminister et frihedsbrev til kommunerne.
I hele regeringens levetid har der været talt om frihed, der har været talt om handlemuligheder, om afbureaukratisering og muligheder for, at kommunen efterlevede den serviceforpligtelse, der var.
I forbindelse med kvalitetsreformen kom det op igen, og der er produceret et papir om tiltagene med bl.a. høringerne, og det har udmøntet sig i det katalog, som er grundlaget for forespørgslen i dag.
Men det kan være svært i den daglige lovgivning at se, at ordene omsættes til handling.
Forespørgslen i dag tager udgangspunkt i det mest konkrete, man kan forestille sig, nemlig et bruttokatalog over de muligheder, der er på ældreområdet.
De forklaringer, vi har fået nu af ministeren på området, lægger jo vægt på de planer, der er i støbeskeen, og det, der skulle komme efterfølgende, men er ikke gået så konkret ind i de forslag, som ligger i bruttokataloget eller i andre ting.
I SF finder vi det helt afgørende for det kommunale selvstyre og for mulighederne for at løse opgaverne godt, at der kommer fokus på afbureaukratisering, ikke kun i form af ord, men også i form af handling.
SF er tidligere kommet med udspil på området, og oppositionen har stået bag forslag, som handlede om frihed for kommunerne, som handlede om afbureaukratisering, men som ikke er blevet fulgt op af regeringen.
Regeringen har ikke fundet grundlag for at støtte det, og det har derfor stået meget alene.
Det gælder på det område, der handler om styring, og det gælder på det område, der handler om kontrol og dokumentation.
Vi har en række henvendelser og artikler fra offentlige ledere, der gør opmærksom på de her problemstillinger.
Regeringen har også afsat midler i finansloven til at gå ind at kigge på ledelsesmodeller i det offentlige, men det er stadig væk mest noget, vi hører om, altså som noget teori.
Vedrørende kontrol og dokumentation vil jeg sige, at der har været fokus på den dokumentation, der skal være for alle de aktiviteter, der er på ældreområdet - dvs. de ansattes pligt til at dokumentere det, der foregår.
Noget af det, der har været særligt fokus på, har været de dokumentationskrav, der er afledt af den valgfrihed, der skal være, og den dokumentation, der skal være med henblik på at udbyde ting i konkurrence mellem det private og det offentlige.
Hvis jeg skal bruge et citat fra en tidligere debat her i salen, så vil jeg citere fru Line Barfod, som på et tidligere tidspunkt sagde, at når det vigtige ikke kan måles, så bliver det målbare meget vigtigt.
Det er det, vi ser på det her område, nemlig at det målbare bliver meget vigtigt, altså at man kan dokumentere det ene og det andet, uden at vi nødvendigvis kan se, hvad det skal føre til.
Det vil sige, man fokuserer på målene i stedet for formålet med det, man foretager sig.
Det er nødvendigt at have tillid til kommunernes arbejde, til den kompetence, der ligger der, og til det, der skal komme ud af det, og derfor er det nødvendigt at have kig på formålet og ikke på målet.
Det er nødvendigt at kigge på det, som er det vigtige, og ikke det, der kun kan måles.
Der lyder jo heldigvis nye toner.
De Konservatives leder, fru Lene Espersen, har i weekenden taget et opgør med Venstres ideologiske tog for frit valg.
Det er overraskende, men det tyder godt for et fremtidigt arbejde med kommunernes frihed til at forvalte egne ressourcer, og det lover godt for mulighederne for at fjerne den del af bureaukratiet, der skyldes det kæmpestore arbejde med måling og dokumentation, som kommunerne jo ikke har valgfrihed til at undgå.
Jeg vil gerne på vegne af SF, S, RV og EL fremsætte følgende:
Forslag til vedtagelse
Folketinget understreger behovet for en effektiv og velfungerende offentlig sektor, som leverer omsorg og velfærd.
Derfor opfordrer Folketinget regeringen til hurtigt at gennemføre en gennemgribende afbureaukratisering af ældreplejen for at opnå flere ressourcer til pleje og omsorg og for at vise de offentligt ansatte mere tillid og mindske detailstyringen.
Folketinget ønsker derfor, at regeringen foretager en grundig udrensning i regler og kontrolsystemer for at gøre ældreplejen bedre, mere attraktiv for medarbejderne og give større handlefrihed for personer med det daglige ledelsesansvar til gavn for de ældre borgere.«